जागरूक नागरिकों की खेप उस वैचारिक कारखाने में तैयार होती है, जिसमें दिन-रात मज़दूरी होती हो और जो सातों दिन-चौबीसो घंटे तीन पालियों में काम करते हों। सप्ताहांत की वैचारिक गौष्ठियों के आयोजन से राजनीतिक-सामाजिक विमर्श को बदलने की उम्मीदें करना अब बेकार है। वैचारिक भटकाव से आज निरंतर मुठभेड़ की ज़रूरत है। आज हम जिस दौर का सामना कर रहे हैं, वह इसलिए आया है कि पिछले कुछ वक़्त से हमारे रहनुमा दृढ़ता से अपनी बात कहना भूल गए थे। वे अगर अब भी बच-बच कर चलेंगे तो भारत की बुनियाद नहीं बचेगी। पांच हज़ार साल पहले हम जगतगुरु किसी मोहन भागवत की वजह से नहीं थे। भारत को सोने की चिड़िया किसी अमित शाह ने नहीं बनाया था। दूध-दही की नदियां योगी आदित्यनाथ के कारण नहीं बह रही थीं। भारत माता की जय और वंदेमातरम के नारे होठों पर इसलिए नहीं गूंजते थे कि वे किसी प्रवीण तोगड़िया ने ईज़ाद किए थे। फिर आज हमारी तमाम विरासत की रक्षा का भार संघ-कुनबे ने अपने कंधों पर कैसे ले लिया? हमारे राष्ट्रवाद की उद्दाम तड़प के ठेकेदार एकाएक ये कैसे बन बैठे? पिछले तीन साल से फलों की दुकान पर छिलके सजे हुए हैं, लेकिन कोई इस असलियत को ठीक से सामने नहीं ला पा रहा है। भारत भीतर से दरक रहा है, लेकिन लोग हैं कि ऊपर की परत के तात्कालिक चमकीलेपन को शाश्वत सत्य मान रहे हैं। इस मुलम्मे को रगड़ कर उतार फेंकने के काम में जितनी देर होगी, प्रलय उतनी नज़दीक आती जाएगी।